বৃহৎ সিস্টেম
বৃহৎ সিস্টেম বা তাপগতীয় সিস্টেম বলতে জ্যামিতিকভাবে পৃথক করা যায় এমন একটি পদার্থ-অংশকে বোঝায়,যার ধর্মগুলিকে তাপমাত্রা,চাপ,এনট্রপি,আভ্যন্তরীণ শক্তি,এনথ্যালপি,গিবস্ মুক্ত-শক্তি ইত্যাদির মাধ্যমে সম্পূর্ণরূপে বর্ণনা করা যায়। তাপগতিবিজ্ঞানের কেন্দ্রীয় ধারণা হল বৃহৎ সিস্টেম (macroscopic system)। সিস্টেমটি একটি নির্দিষ্ট জ্যামিতিক আকৃতিবিশিষ্ট আবরণী পর্দা বা প্রাচীর (boundary) দ্বারা তার পারিপার্শ্বিকের থেকে বিচ্ছিন্ন অবস্থায় থাকে। অনেকসময় কোনো পৃথকীকরণ সীমানা নাও থাকতে পারে;বলা যেতে পারে,এইসমস্ত ক্ষেত্রে পৃথকীকরণ সীমানাটি অদৃশ্য।কোনো নির্দিষ্ট সিস্টেম বাদে মহাবিশ্বের বাকি অংশকে ওই সিস্টেমটির পরিবেশ (surroundings) বলা হয়। অর্থাৎ বলা যেতে পারে, সিস্টেম+পরিবেশ=মহাবিশ্ব( universe)। যদি সিস্টেমটি কোন অসীম, অনুত্তেজিত পরিবেশের সহাবস্থানে থাকে, তাহলে সেই পরিবেশকে রিজার্ভয়ার (reservoir) বলে। ভারসাম্যাবস্থায় সিস্টেমটিকে তাপমাত্রা,চাপ ও আয়তন-এর মত কিছু পরিমাপযোগ্য বৈশিষ্ট্যের সাহায্যে বর্ণনা করা যায়। এগুলি তাপগতিবৈজ্ঞানিক চলক (thermodynamic variable) হিসেবে পরিচিত। এগুলি ছাড়াও আরও অনেক চলক,যেমন – ঘনত্ব, আপেক্ষিক গুরুত্ব,আপেক্ষিক তাপ,সংকোচনীয়তা,তাপীয় প্রসারাঙ্ক ইত্যাদি চিহ্নিত ও তুলনা করে কোন বস্তুর অবস্থা ও পরিবেশের সাথে বস্তুটির সম্পর্ক আরও পূর্ণাঙ্গভাবে প্রকাশ করা যায়।